**Бруцелоза**

Бруцелозата е инфекциозно заболяване, което протича с вълнообразна температура, токсични явления, прояви от страна на различни органи и системи и тежко протичане.

Причинява се от бактерии, които са издръжливи във външна среда (вода, тор и почва, мляко и млечни продукти, кожа, вълна, околоплодни води и плацента на бременни животни.

***Клинична картина***

Клиничното протичане на бруцелозата у човека е разнообразно поради сформирането на огнища в различни органи и системи - костно-мускулна, пикочо-полова, дихателна, нервна система, сърдечно - съдова и други. Наблюдават се бронхити, миокардити, менингити и менингоенцефалити, ставни поражения.

***Източници на зараза***

Естествен резервоар и източник на зараза са кози, овце, крави и свине. Посочените животни са най-заразни по време на аборт(мъртвораждане). Причинителите се отделятс урината, млякото, околоплодната течност и други секрети от болни животни. Бруцелите се съдържат и в месото, където попадат по кръвен път.

***Механизми и пътища на предаване на заразата:***

С отделянията на болните животни се заразяват пасища, обори и водоеми.   
Човек може да се зарази чрез консумация на непреварено мляко, недостатъчно термично обработено месо, при пряк контакт с болни животни или замърсени от тях повърхности или чрез вдишване на заразен оборски прах.

Болният човек практически не е източник на зараза.

***Профилактика:***

* Професионално застрашените контингенти трябва да работят със защитно облекло, гумени ръкавици, предпазни очила;
* Редовно провеждане на профилактична дезинфекция на помещенията, където се отглеждат животни: изтривалки, напоени с дезинфекционни разтвори на входовете им; съдове с дезинфектанти за ръце и др.; дератизация;
* Да не се консумират недостатъчно термично обработени месо и млечни продукти, да не се пие вода от непроверени водоизточници;
* Съхранение на хранителните продукти на места, недостъпни за гризачи;
* Обилно измиване с вода на плодовете и зеленчуците за консумация в суров вид.

И трите заболявания са зоонози, което налага строг ветеринарно-медицински контрол, както и необходимост от своевременно информиране на ветеринарните власти при съмнение за заболяване на домашните животни.